**Opičie kiahne** (latinský názov sa nepoužíva, angl. monkeypox, nem. Affenpocken) sú zoonitické vírusové ochorenie, ktoré napáda ľudí a niektoré druhy zvierat. Infekciu spôsobuje vírus opičích kiahní (MPXV) z čeľade *Poxviridae*, do ktorej spadajú aj vírusy varicely a varioly. 

Existujú dve skupiny opičích kiahní: západoafrická skupina a konžská skupina.

Priebeh a príznaky
------------------

Štádiá vývoja vyrážky opičích kiahní
Príznaky a priebeh sú podobné, ale menej závažné ako pri pravých kiahnach. Inkubačná doba ochorenia sa zvyčajne pohybuje od 5 do 21 dní. Pre prodromálne štádium je charakteristická horúčka, zimnica, opuchnuté lymfatické uzliny, vyčerpanosť, bolesti svalov a chrbta, bolesť hlavy, respiračné príznaky (napr. bolesť hrdla, upchatie nosa alebo kašeľ).

Do 3 dní od prejavenia počiatočných príznakov sa začína objavovať prvá vyrážka. Pred objavením vyrážky miesto výskytu napuchne, stuhne a bolí. Spočiatku majú podobu červených fliačikov a postupne sa menia na pupence, potom pľuzgieriky, obsah ktorých sa zamúti, pľuzgierik puká a vytvorí sa chrastička. Zvyčajne sa výsyp najskôr zjaví na tvári a neskôr sa rýchlo objavuje v odstredivom rozložení na celom tele. Vyrážky sa často vytvárajú aj v ústnej dutine, čo prináša problémi s jedením a pitím. Narušenie kože je často sprevádzané sekundárnou bakteriálnou infekciou kože, ktorá bola pozorovaná u skoro každého piateho nezaočkovaného pacienta. Príznaky pretrvávajú 2 – 4 týždne a po odpadnutí poslednej chrasty je človek neinfekčný. Opičie kiahne majú nízku úmrtnosť 0 – 11 %.

Prenos
------

Vstupnou bránou infekcie do organizmu sú dýchacie cesty, sliznica alebo poranenie na koži. K prenosu na ľudí dochádza kontaktom s infikovaným zvieraťom, človekom alebo predmetmi kontaminovanými biologickým materiálom obsahujúcim vírus opičích kiahní. Z človeka na človeka sa vírus prenáša pri priamom kontakte s infekčnými léziami a telesnými tekutinami. Mnohé prípady v súčasnej epidémii boli zistené v dôsledku sexuálneho prenosu, najmä medzi mužmi, ktorí sa identifikujú ako homosexuáli a bisexuáli. K zoonotickému prenosu dochádza pri priamom kontakte so zvieraťom (uhryznutím, poškriabaním, kontaktom s telesnými tekutinami zvieraťa alebo pri príprave mäsa divokých zvierat). Napriek názvu opice nie sú hlavným prenášačom vírusu, ale sú to drobné hlodavce ako veverice a potkany.

Liečba
------

Väčšina pacientov s infekciou sa zotaví aj bez lekárskej liečby a podporná starostlivosť je zvyčajne postačujúca. Pri komplikovanejśích prípadoch sú na liečbu k dispozícii antivirotiká (napr. tecovirimat, brincidofovir, cidofovir).

Epidemiológia
-------------

Celosvetová mapa šírenia vírusu opičích kiahní.      Krajiny so zaznamenanou konžskou skupinou opičieho vírusu     Krajiny so zaznamenanou západoafrickou skupinou opičieho vírusu     Krajiny, v ktorých boli identifikované obidve skupiny opičieho vírusu     Šírenie v roku 2022
Prvýkrát bol vírus detegovaný z opice v Dánskom laboratóriu v roku 1958, odkiaľ je odvodený aj názov ochorenia. Počiatočny prípad nákazy človeka bol diagnostikovaný u 9 deväťročného chlapca v roku 1970 v Konžskej demokratickej republike (pôvodne Zair), odkiaľ sa choroba šírila do ďalších Afrických štátov, hlavne do strednej a západnej časti kontinentu. V 70 tych rokoch bolo potvrdených 48 pacientov s vírusom v 6 krajinách a v priebehu ďalších desiatich rokov sa počet nakazených z 9 násobil. Opičie kiahne zostali pre verejné zdravie ignorovanou globálnou hrozbou a medzinárodná pozornosť im bola venovaná až v roku 2003, keď boli v Spojených štátoch potvrdené prvé mimoafrické ľudské prípady.

### Epidémia v Spojených Štátoch

V máji, v roku 2003, sa nakazilo dievča v školskom veku opičími kiahňami po uhryznutí svišťom prériovým (*Cynomys ludovicianus*). Celkovo bolo zaznamenaných 76 prípadov. Patogén bol importovaný do Spojených štátov z Ghany, zásielkou 800 malých cicavcov z 9 rodov, vrátane 6 afrických rodov hlodavcov. Vírus patril do miernejšej západoafrickej skupiny a nedošlo k žiadnemu úmrtiu. Nákaza sa vyskytla v šiestich štátoch USA – Illinois, Indiana, Kansas, Missouri, Ohio a Wisconsin. 

### Šírenie v roku 2022

V máji 2022 došlo k veľkému prepuknutiu opičích kiahní mimo endemických oblastí v Afrike. Prvý prípad bol zaznamenaný 6. mája vo Veľkej Británii, kde pacient nedávno vycestoval do Nigérie. Od tohto dátumu sa počet prípadov zvyšoval prevažne v Európe, ale aj v Severnej a Južnej Amerike, Ázii, Afrike a v Oceánii. K 21. augustu bolo potvrdených 41,579 prípadov, z čoho 10 bolo zaznamenaných na Slovensku.

Referencie
----------

1. 1 2 3  TŘEŠŇÁK HERCOGOVÁ, Jana. *Klinická dermatovenerologie*. Praha: MLADÁ FRONTA, 2019, s. 879 – 1736. ISBN 978-80-204-5549-9.
2. 1 2 3 4 5 6 7 8   ruvzpo.sk, [cit. 2022-08-12]. Dostupné online.
3. 1 2 3 4  MCCOLLUM, A. M.; DAMON, I. K.. Human Monkeypox. *Clinical Infectious Diseases*, 2014-01-15, roč. 58, čís. 2, s. 260–267. Dostupné online [cit. 2022-08-12]. ISSN 1058-4838. DOI: 10.1093/cid/cit703. (po anglicky)
4. 1 2 3 4 5   *Prevention and Treatment of Monkeypox* [online]. link.springer.com, [cit. 2022-08-13]. Dostupné online.
5. 1 2 3 4   helda.helsinki.fi, [cit. 2022-08-09]. Dostupné online.
6. 1 2   *Monkeypox* [online]. who.int, [cit. 2022-08-09]. Dostupné online.
7. ↑  SOCIETY, Microbiology. *Monkeypox* [online]. microbiologysociety.org, [cit. 2022-08-12]. Dostupné online.
8. ↑  KALER, Jasndeep; HUSSAIN, Azhar; FLORES, Gina. Monkeypox: A Comprehensive Review of Transmission, Pathogenesis, and Manifestation. *Cureus*, 2022-07-03. Dostupné online [cit. 2022-08-09]. ISSN 2168-8184. DOI: 10.7759/cureus.26531.
9. ↑   *Opičie kiahne sa šíria už aj v Európe. Čo vlastne sú a odkiaľ sa vzali?* [online]. Bratislava: Rozhlas a televízia Slovenska, [cit. 2022-08-12]. Dostupné online.
10. 1 2   *Monkeypox: A Neglected Viral Zoonotic Disease* [online]. ejmets.com, [cit. 2022-08-12]. Dostupné online.
11. ↑   *Monkeypox* [online]. who.int, [cit. 2022-08-12]. Dostupné online.
12. ↑   Opičie kiahne sa šíria po Európe, krajín s nakazenými pribúda. Je dôvod na obavy?. *TA3* (Bratislava: C.E.N.). Dostupné online [cit. 2022-08-14].
13. ↑  SHARMA, Amit; PRIYANKA; FAHRNI, Mathumalar Loganathan. Monkeypox outbreak: New zoonotic alert after the COVID-19 pandemic. *International Journal of Surgery*, 2022-08, s. 106812. Dostupné online [cit. 2022-08-09]. ISSN 1743-9191. DOI: 10.1016/j.ijsu.2022.106812.
14. ↑  MADRO, Peter. Za covid môže netopier, za kiahne hlodavec. Krčméry: V Sudáne to bola strašná choroba. *Pravda* (Bratislava: OUR MEDIA SR), 2022-05-25. Dostupné online [cit. 2022-08-15]. ISSN 1336-197X.
15. ↑   *Tecovirimat SIGA* [online]. ema.europa.eu, 2021-11-10, [cit. 2022-08-22]. Dostupné online.
16. 1 2   Opičie kiahne, čo o nich zatiaľ vieme? Po prvýkrát vôbec boli zistené u deväťročného chlapca, pozrite si prehľad – kde a ako odvtedy eviduje svet ďalšie prípady. *Aktuality.sk* (Bratislava: Ringier Axel Springer Slovakia). Dostupné online [cit. 2022-08-14].
17. ↑  ABED ALAH, Muna; ABDEEN, Sami; TAYAR, Elias. The story behind the first few cases of monkeypox infection in non-endemic countries, 2022. *Journal of Infection and Public Health*, 2022-09, roč. 15, čís. 9, s. 970 – 974. Dostupné online [cit. 2022-08-09]. ISSN 1876-0341. DOI: 10.1016/j.jiph.2022.07.014.
18. ↑  BUNGE, Eveline M.; HOET, Bernard; CHEN, Liddy. *The changing epidemiology of human monkeypox – a potential threat? A systematic review* [online]. dx.doi.org, 2021-12-27, [cit. 2022-08-12]. Dostupné online.
19. ↑  ANDERSON, MICHAEL G.; FRENKEL, LAWRENCE D.; HOMANN, SCOTT. A case of severe monkeypox virus disease in an American child: emerging infections and changing professional values. *The Pediatric Infectious Disease Journal*, 2003-12, roč. 22, čís. 12, s. 1093–1096. Dostupné online [cit. 2022-08-15]. ISSN 0891-3668. DOI: 10.1097/01.inf.0000101821.61387.a5.
20. 1 2  CDC. *Past U.S. Cases and Outbreaks* [online]. cdc.gov, 2022-06-06, [cit. 2022-08-14]. Dostupné online.
21. ↑  TASR. Opičie kiahne sa v Británii začínajú šíriť komunitne. *teraz.sk* (Bratislava: TASR), 2022-05-22. Dostupné online [cit. 2022-08-22].
22. ↑  UK Health Security Agency. *Monkeypox cases confirmed in England – latest updates* [online]. gov.uk, [cit. 2022-08-22]. Dostupné online.
23. ↑   *Monkeypox Data Explorer - Our World in Data* [online]. ourworldindata.org, [cit. 2022-08-22]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Opičie kiahne**